ระเบียบกรมการขนส่งทางบก ว่าด้วยการจัดตั้งสถานตรวจสภาพรถ พ.ศ. 2536
ระเบียบกรมการขนส่งทางบก
ระเบียบกรมการขนส่งทางบก
ว่าด้วยการจัดตั้งสถานตรวจสภาพรถ
พ.ศ.
๒๕๓๖
  

เพื่อให้การขอรับใบอนุญาต การออกใบอนุญาต
การต่ออายุใบอนุญาต และการออกใบแทนใบอนุญาตจัดตั้งสถานตรวจสภาพรถ
เป็นไปด้วยความเรียบร้อย และถือปฏิบัติเป็นไปในแนวทางเดียวกัน
กรมการขนส่งทางบกจึงวางระเบียบไว้ ดังต่อไปนี้ 

ข้อ ๑
ระเบียบนี้เรียกว่า ระเบียบกรมการขนส่งทางบก
ว่าด้วยการจัดตั้งสถานตรวจสภาพรถ พ.ศ. ๒๕๓๖ 

ข้อ ๒[๑]
ระเบียบนี้ให้ใช้บังคับตั้งแต่บัดนี้เป็นต้นไป

ข้อ ๓
ในระเบียบนี้ คณะกรรมการควบคุมสถานตรวจสภาพรถ
หมายความว่า คณะกรรมการที่อธิบดีกรมการขนส่งทางบกแต่งตั้ง

ข้อ ๔
ให้รองอธิบดีกรมการขนส่งทางบก (ฝ่ายวิชาการ) รักษาการตามระเบียบนี้

หมวด
๑
บททั่วไป
 

ข้อ ๕
การย่นคำขอใดๆ ที่เกี่ยวกับสถานตรวจสภาพรถตามระเบียบนี้
(๑)
สำหรับสถานตรวจสภาพรถที่ตั้งอยู่ในเขตกรุงเทพมหานคร ให้ยื่น ณ กองวิศวกรรมการขนส่ง
กรมการขนส่งทางบก 
(๒)
สำหรับสถานตรวจสภาพรถที่ตั้งอยู่ในเขตจังหวัดอื่น ให้ยื่น ณ
สำนักงานขนส่งจังหวัดแห่งท้องที่ที่สถานตรวจสภาพรถนั้นตั้งอยู่
หรือที่กองวิศวกรรมการขนส่ง กรมการขนส่งทางบกก็ได้

ข้อ ๖
ค่าธรรมเนียมคำขอรับใบอนุญาตจัดตั้งสถานตรวจสภาพรถ
ให้กรมการขนส่งทางบกหรือสำนักงานขนส่งจังหวัดเป็นผู้จัดเก็บ แล้วแต่กรณี
ค่าธรรมเนียมใบอนุญาตจัดตั้งสถานตรวจสภาพรถ
ค่าธรรมเนียมการต่ออายุใบอนุญาตจัดตั้งสถานตรวจสภาพรถ
และค่าธรรมเนียมใบแทนใบอนุญาตจัดตั้งสถานตรวจสภาพรถ
ให้กรมการขนส่งทางบกเป็นผู้จัดเก็บ

หมวด
๒
การออกใบอนุญาตจัดตั้งสถานตรวจสภาพรถ
 

ข้อ ๗
ผู้ประสงค์จะจัดตั้งสถานตรวจสภาพรถ
ให้ยื่นคำขอรับใบอนุญาตตามแบบที่กรมการขนส่งทางบกกำหนด พร้อมด้วยหลักฐานประกอบคำขอ
ดังต่อไปนี้
(๑) บุคคลธรรมดา
(ก)
ภาพถ่ายบัตรประจำตัวประชาชนหรือภาพถ่ายใบสำคัญประจำตัวคนต่างด้าว
(ข) สำเนาทะเบียนบ้านหรือภาพถ่ายสำเนาทะเบียนบ้าน
(ค) แผนที่แสดงที่ตั้งสถานตรวจสภาพรถ
และแผนผังสิ่งปลูกสร้างภายในบริเวณสถานตรวจสภาพรถ
(ง) แบบ ขนาด และรายละเอียดของเครื่องตรวจสภาพรถ
(๒) ห้างหุ้นส่วนสามัญ
(ก) รายชื่อผู้เป็นหุ้นส่วนทุกคน
(ข) ภาพถ่ายบัตรประจำตัวประชาชนหรือภาพถ่ายใบสำคัญประจำตัวคนต่างด้าวของผู้เป็นหุ้นส่วนทุกคน
(ค)
สำเนาทะเบียนบ้านหรือภาพถ่ายสำเนาทะเบียนบ้านของผู้เป็นหุ้นส่วนทุกคน
(ง) แผนที่แสดงที่ตั้งสถานตรวจสภาพรถ
และแผนผังสิ่งปลูกสร้างภายในบริเวณสถานตรวจสภาพรถ
(จ) แบบ ขนาด และรายละเอียดของเครื่องตรวจสภาพรถ
(๓)
ห้างหุ้นส่วนสามัญจดทะเบียนหรือห้างหุ้นส่วนจำกัด
(ก)
หนังสือรับรองของนายทะเบียนหุ้นส่วนบริษัทแสดงการจดทะเบียนเป็นห้างหุ้นส่วนสามัญจดทะเบียนหรือห้างหุ้นส่วนจำกัด
ที่นายทะเบียนออกให้ไว้ไม่เกิน ๖ เดือน
(ข) รายชื่อและสัญชาติของผู้เป็นหุ้นส่วนทุกคน
(ค) แผนที่แสดงที่ตั้งสถานตรวจสภาพรถ
และแผนผังสิ่งปลูกสร้างภายในบริเวณสถานตรวจสภาพรถ
(ง) แบบ ขนาด และรายละเอียดของเครื่องตรวจสภาพรถ
(๔) บริษัทจำกัดหรือบริษัทมหาชนจำกัด 
(ก)
หนังสือรับรองของนายทะเบียนหุ้นส่วนบริษัทแสดงการจดทะเบียนเป็นบริษัทจำกัดหรือบริษัทมหาชนจำกัด
ที่นายทะเบียนออกให้ไว้ไม่เกิน ๖ เดือน
(ข)
รายชื่อกรรมการของบริษัทจำกัดหรือบริษัทมหาชนจำกัด
(ค)
ภาพถ่ายบัตรประจำตัวประชาชนหรือภาพถ่ายใบสำคัญประจำตัวคนต่างด้าวของกรรมการผู้มีอำนาจลงนามผูกพันบริษัทจำกัดหรือบริษัทมหาชนจำกัด
(ง) สำเนาทะเบียนบ้านหรือภาพถ่ายสำเนาทะเบียนบ้านของกรรมการผู้มีอำนาจลงนามผูกพันบริษัทจำกัดหรือบริษัทมหาชนจำกัด
(จ)
สำเนาหรือภาพถ่ายหนังสือบริคณห์สนธิและข้อบังคับฉบับตีพิมพ์
(ฉ) แผนที่แสดงที่ตั้งสถานตรวจสภาพรถ
และแผนผังสิ่งปลูกสร้างภายในบริเวณสถานตรวจสภาพรถ
(ช) แบบ ขนาด และรายละเอียดของเครื่องตรวจสภาพรถ

ข้อ ๘
เมื่อกองวิศวกรรมการขนส่ง หรือสำนักงานขนส่งจังหวัด แล้วแต่กรณี
ได้รับคำขอและหลักฐานประกอบคำขอรับใบอนุญาตจัดตั้งสถานตรวจสภาพรถแล้ว
ให้ดำเนินการดังนี้ 
(๑)
ตรวจสอบความถูกต้องครบถ้วนของคำขอและเอกสารหลักฐานประกอบคำขอ 
(๒) ตรวจสอบสถานที่และบริเวณที่ตั้งสถานตรวจสภาพรถว่ามีความเหมาะสมและถูกต้องตรงตามหลักฐานที่แสดงไว้หรือไม่
(๓) พิจารณาเสนอความเห็น
หรือรายงานข้อเท็จจริงอื่นๆ (ถ้ามี)
เพื่อนำไปประกอบการพิจารณาอนุญาตหรือไม่อนุญาตให้จัดตั้งสถานตรวจสภาพรถ 
(๔) ให้รวบรวมคำขอและหลักฐานประกอบคำขอรับใบอนุญาตจัดตั้งสถานตรวจสภาพรถพร้อมรายงานผลการดำเนินการ
ความเห็น และข้อเท็จจริงตาม (๑) (๒) และ (๓)
เสนอต่อคณะกรรมการควบคุมสถานตรวจสภาพรถเพื่อพิจารณาต่อไป
กรณีผู้ขอรับใบอนุญาตจัดตั้งสถานตรวจสภาพรถ
แจ้งไว้ในคำขอรับใบอนุญาตจัดตั้งสถานตรวจสภาพรถว่า มีอาคารสถานที่ตรวจสภาพรถ
เครื่องตรวจสภาพ อุปกรณ์และสิ่งอำนวยความสะดวกในการตรวจสภาพรถแล้ว
ให้กองวิศวกรรมการขนส่งไปตรวจสอบความถูกต้องของอาคารสถานที่ เครื่องตรวจสภาพ
อุปกรณ์และสิ่งอำนวยความสะดวกในการตรวจสภาพรถนั้น
และสรุปรายงานเพื่อใช้ประกอบการพิจารณาของคณะกรรมการควบคุมสถานตรวจสภาพรถต่อไปด้วย

ข้อ ๙
เมื่อคณะกรรมการควบคุมสถานตรวจสภาพรถพิจารณาเอกสารหลักฐานและข้อเท็จจริงตามข้อ
๘ แล้วเห็นสมควรอนุญาตให้ผู้ขอจัดตั้งสถานตรวจสภาพรถได้แล้ว ให้ดำเนินการดังนี้
(๑) กรณีที่ผู้ขอมีอาคารสถานที่ตรวจสภาพรถ
พร้อมทั้งได้จัดหาหรือติดตั้งเครื่องตรวจสภาพรถ อุปกรณ์
และสิ่งอำนวยความสะดวกในการตรวจสภาพรถไว้ครบถ้วนถูกต้องแล้ว
ให้กองวิศวกรรมการขนส่ง
บันทึกเรื่องเสนอต่อนายทะเบียนกลางเพื่อพิจารณาออกใบอนุญาตให้ต่อไป
(๒) กรณีที่ผู้ขอยังไม่มีอาคารสถานที่ตรวจสภาพรถ
หรือยังมิได้จัดหาหรือติดตั้งเครื่องตรวจสภาพรถ อุปกรณ์
และสิ่งอำนวยความสะดวกในการตรวจสภาพรถให้ครบถ้วนถูกต้อง
ให้กองวิศวกรรมการขนส่งบันทึกเรื่องเสนอนายทะเบียนกลางเพื่อแจ้งการอนุญาตในหลักการให้จัดตั้งสถานตรวจสภาพรถให้ผู้ขอทราบและเตรียมดำเนินการเกี่ยวกับการปลูกสร้างอาคารสถานที่ตรวจสภาพรถและจัดหาหรือติดตั้งเครื่องตรวจสภาพรถ
อุปกรณ์
และสิ่งอำนวยความสะดวกในการตรวจสภาพรถให้ครบถ้วนถูกต้องภายในระยะเวลาที่กำหนด
เมื่อผู้ขอได้ดำเนินการเกี่ยวกับการปลูกสร้าง
จัดหาหรือติดตั้งเครื่องสภาพรถและสิ่งอำนวยความสะดวกในการตรวจสภาพรถตามวรรคหนึ่งครบถ้วนถูกต้อง
และได้แจ้งผลการดำเนินการให้กรมการขนส่งทางบกทราบแล้ว
ให้กองวิศวกรรมการขนส่งไปตรวจสอบความถูกต้องของอาคารสถานที่ตรวจสภาพรถ อุปกรณ์
และสิ่งอำนวยความสะดวกในการตรวจสภาพรถนั้น
และสรุปรายงานเพื่อเสนอนายทะเบียนกลางพิจารณาออกใบอนุญาตให้ต่อไป

หมวด
๓
การต่ออายุใบอนุญาตจัดตั้งสถานตรวจสภาพรถ
 

ข้อ ๑๐
ผู้ได้รับอนุญาตจัดตั้งสถานตรวจสภาพรถผู้ใดประสงค์จะขอต่ออายุใบอนุญาตให้ยื่นคำขอตามแบบที่กรมการขนส่งทางบกกำหนด
พร้อมด้วยสำเนาหรือภาพถ่ายใบอนุญาตจัดตั้งสถานตรวจสภาพรถ หรือใบแทน
ก่อนใบอนุญาตสิ้นอายุไม่น้อยกว่าสามสิบวัน 
ในกรณีที่ผู้ขอต่ออายุใบอนุญาตเป็นนิติบุคคล
ให้ย่นหลักฐานตามข้อ ๗ (๓) (ก) หรือ (๔) (ก) ประกอบคำขอด้วย แล้วแต่กรณี

ข้อ ๑๑
เมื่อได้รับคำขอและหลักฐานประกอบคำขอต่ออายุใบอนุญาตจัดตั้งสถานตรวจสภาพรถแล้วให้กองวิศวกรรมการขนส่ง
หรือสำนักงานขนส่งจังหวัดผู้รับคำขอ ดำเนินการดังนี้
(๑)
ตรวจสอบความถูกต้องครบถ้วนของคำขอและเอกสารหลักฐานประกอบคำ
(๒) พิจารณาและรายงานเสนอความเห็นว่า
สมควรจะอนุญาตให้ต่ออายุใบอนุญาตจัดตั้งสถานสภาพรถหรือไม่
โดยให้พิจารณาจากพฤติการณ์การดำเนินการตรวจสภาพรถของสถานตรวจสภาพรถนั้นๆ ด้วย
ทั้งนี้ เพื่อนำไปประกอบการพิจารณาอนุญาตหรือไม่อนุญาตให้ต่ออายุใบอนุญาตจัดตั้งสถานตรวจสภาพรถ
(๓)
ให้รวบรวมหลักฐานการขอต่ออายุใบอนุญาตจัดตั้งสถานตรวจสภาพรถพร้อมรายงานความเห็นในการต่ออายุใบอนุญาตจัดตั้งสถานตรวจสภาพรถตาม
(๑) และ (๒) เสนอต่อคณะกรรมการควบคุมสถานตรวจสภาพรถเพื่อพิจารณา

ข้อ ๑๒
เมื่อคณะกรรมการควบคุมสถานตรวจสภาพรถพิจารณาเอกสารหลักฐานตามข้อ ๑๑ แล้ว
เห็นสมควรต่ออายุใบอนุญาตจัดตั้งสถานตรวจสภาพรถให้แก่ผู้ยื่นคำขอรายใด
ให้นำเสนอนายทะเบียนกลางเพื่อพิจารณาต่อใบอนุญาตให้ผู้ยื่นคำขอรายนั้น

หมวด
๔
การออกใบแทนใบอนุญาตจัดตั้งสถานตรวจสภาพรถ
 

ข้อ ๑๓
ผู้ได้รับใบอนุญาตจัดตั้งสถานตรวจสภาพรถผู้ใดประสงค์จะขอรับใบแทนใบอนุญาตที่สูญหาย
หรือชำรุดหรือลบเลือนในสาระสำคัญ ให้ยื่นคำขอตามแบบคำขออื่นๆ ของกรมการขนส่งทางบก
พร้อมด้วยหลักฐานการรับแจ้งความของสถานีตำรวจ หรือใบอนุญาตที่ชำรุด หรือลบเลือนแล้วแต่กรณี

ข้อ ๑๔
เมื่อผู้ได้รับใบอนุญาตจัดตั้งสถานตรวจสภาพรถได้ยื่นคำขอรับใบแทนใบอนุญาตที่สูญหาย
หรือชำรุดหรือลบเลือนในสาระสำคัญ ให้ดำเนินการดังนี้ 
(ก) กรณีที่ยื่นคำขอ ณ กองวิศวกรรมการขนส่ง
กรมการขนส่งทางบก ให้กองวิศวกรรมการขนส่งเป็นเจ้าของเรื่องในการตรวจสอบและรวบรวมคำขอและเอกสารหลักฐานประกอบคำขอเสนอต่อนายทะเบียนกลางเพื่อออกใบแทนใบอนุญาตจัดตั้งสถานตรวจสภาพรถให้
(ข) กรณีที่ยื่นคำขอ ณ สำนักงานขนส่งจังหวัด
ให้สำนักงานขนส่งจังหวัดเป็นผู้ตรวจสอบ
และบันทึกเรื่องเสนอพร้อมทั้งรวบรวมคำขอหลักฐานประกอบคำขอส่งไปยังกองวิศวกรรมการขนส่ง
กรมการขนส่งทางบก
เพื่อนำเสนอให้นายทะเบียนกลางพิจารณาออกใบแทนใบอนุญาตจัดตั้งสถานตรวจสภาพรถให้ต่อไป


ประกาศ
ณ วันที่ ๑๙ สิงหาคม พ.ศ. ๒๕๓๖
ศรีพร คำหมาย
อธิบดีกรมการขนส่งทางบก










ณัฐดนัย/พิมพ์
๑
พฤษภาคม ๒๕๕๑
รัศมีวรรณวลัย/ตรวจ
๒
พฤษภาคม ๒๕๕๑

[๑]
ราชกิจจานุเบกษา เล่ม ๑๑๐/ตอนที่ ๑๓๔ /หน้า ๑๔/๑๓ กันยายน ๒๕๓๖